CENTELแนวโน้มกำไรแข็งแกร่งจากธุรกิจท่องเที่ยวฟื้นตัวแนะซื้อ
CENTEL แนวโน้มธุรกิจโรงแรมของยังสดใสในเดือน เม.ย.58 โดย RevPar (Revenue per available room) หรือรายได้ค่าห้องพักเฉลี่ยต่อจำนวนห้องพักทั้งหมดเพิ่มขึ้น 15% เทียบช่วงเดียวกันของปีก่อน และเทียบกับไตรมาส1/58 ที่เติบโตเพียง 6.9% เทียบช่วงเดียวกันของปีก่อนและแม้ว่าไตรมาส 2/58 จะเป็นฤดูกาลที่อ่อนลง แนะนำซื้อ ประเมินราคาพื้นฐานไว้ที่ 41.50 บาท
2 มิ.ย. 2558

บล.ดีบีเอสฯ ระบุในบทวิเคราะห์วันนี้ (2 มิ.ย.) ว่าบริษัท โรงแรมเซ็นทรัลพลาซา จำกัด (มหาชน) หรือ CENTEL  กำไรไตรมาส1/58 เป็น 834 ล้านบาท เพิ่มถึง 66%เทียบช่วงเดียวกันของปีก่อนสืบเนื่องจากธุรกิจโรงแรมนั้นแข็งแกร่งมาก อัตรากำไรขั้นต้นของธุรกิจอาหารสูงขึ้น และบริหารค่าใช้จ่ายได้อย่างมีประสิทธิภาพ นั่นคืออัตราส่วนค่าใช้จ่ายเทียบกับรายได้ลดลง นับว่ากำไรสุทธิ ไตรมาส1/58 ออกมาดีมาก โดยสูงกว่าที่เราและตลาดฯคาดไว้ก่อนหน้าถึง 34% และ 30% ตามลำดับ
ภาคท่องเที่ยวยังคงแข็งแกร่ง จำนวนนักท่องเที่ยวต่างชาติที่เข้ามาไทยเดือนเม.ย.58 เพิ่มขึ้น 25.1%เทียบช่วงเดียวกันของปีก่อนและ 12 วันแรกของเดือนพ.ค.58 เติบโต 22.9%เทียบช่วงเดียวกันของปีก่อนและประเมินว่าทั้งปีนี้จะมีจำนวนนักท่องเที่ยวต่างชาติเข้ามา 29 ล้านคน เติบโต 16.9%เทียบช่วงเดียวกันของปีก่อนจาก 24.8 ล้านคนใน 57 ซึ่งนักท่องเที่ยวที่เข้ามาเพิ่มมากเป็นชาวจีน และมาเลเซีย
แนวโน้มธุรกิจโรงแรมของ CENTEL ยังสดใสในเดือน เม.ย.58 โดย RevPar (Revenue per available room) หรือรายได้ค่าห้องพักเฉลี่ยต่อจำนวนห้องพักทั้งหมดเพิ่มขึ้น 15%เทียบช่วงเดียวกันของปีก่อนเทียบกับ ไตรมาส1/58 ที่เติบโตเพียง 6.9%เทียบช่วงเดียวกันของปีก่อนและแม้ว่าไตรมาส 2/58 จะเป็นฤดูกาลที่อ่อนลง
ด้านธุรกิจอาหาร มีอัตราการเติบโตที่เป็น SSSG ฟื้นตัวดีขึ้น โดยปัจจุบันบริษัทมีสาขาอาหารทั้งหมด 777 แห่ง (เพิ่มขึ้นจาก 752 แห่งในสิ้นปี 57) อัตรากำไรขั้นต้นของธุรกิจอาหารเพิ่มเป็น 51.6% ใน ไตรมาส1/58 (+1.5% จากไตรมาสก่อนหน้า) และคาดว่าจะทรงตัวสูงต่อในช่วงที่เหลือของปีนี้
แนะนำซื้อ ประเมินราคาพื้นฐานไว้ที่ 41.50 บาท โดยใช้วิธีส่วนลดกระแสเงินสดสุทธิ (DCF)          